Eis-ministra timoroan admite prosesu hasoru juís portugés sira ne'ebé atua iha nia kazu - Notícias SAPO - SAPO Notícias\nPájina aktualizada iha 21:53h, kinta-feira 20 Fevereiru\nEis-ministra timoroan admite prosesu hasoru juís portugés sira ne'ebé atua iha nia kazu\n10 de Fevereiro de 2016, 10:58\nEis-ministra justisa timoroan nian, Lúcia Lobato, kondenadu iha 2012 tanba partisipasaun iha negósiu, hatete ohin ba Lusa katak sei estuda ipóteze hodi avansa ho prosesu judisiál ida hasoru juís portugés na'in rua ne'ebé bele prejudika nia kazu.\nJornál Expresso fó sai iha loron-sábadu katak Supremu Tribunál Justisa (STJ) portugés anula ona kastigu ba loron 40 suspensaun nian ne'ebé Konsellu Superiór Majistratura (CSM) aplika ba juíza Margarida Veloso, antiga inspetora judisiál ida iha Timor ne'ebé fó sai ona no akuza ona kolega portugés na'in rua tanba manipula no influensia prosesu judisiál ne'ebé halo kondenasaun Lúcia Lobato nian.\n"Margarida Veloso fó sai ona faktu integrante sira hosi ilegalidade todan no iregularidade sira iha prosedimentu sira ne'ebé iha mínimu sai hanesan kazu ba prejuízu todan ba arguida Lúcia Lobato", refere hosi rezolusaun hosi konselleitu Oliveira Mendes ne'ebé fó sai hosi Expresso no refere ba atuasaun hosi Rui Penha no Cid Geraldo, juís na'in rua ne'ebé kolokadu iha Timór no hanesan motivu prinsipál hosi denúnsia juíza nian.\nMargarida Veloso hetan kastigu ba suspensaun tanba halo kesar ba CSM katak juís sira ne'ebé mantén kondenasaun ba eis-ministra timoroan la izentu, haktuir hosi email ida ne'ebé juís ida kongratula ho desizaun ne'e.\nLúcia Lobato hetan kondenasaun iha tinan 2012 ba kadeia tinan lima tanba partisipaun ekonómiku iha negósiu hodi hamosu prejuízu ba Estadu timoroan ho folin dolár 4.200, no simu perdaun iha loron 30 Agostu 2014 hosi Prezidente timoroan Taur Matan Ruak.\nTribunál Rekursu la hatán pedidu ida "habeas corpus" (libertasaun lalais).\n"Ha'u simu notísia ne'e maibé ha'u la hein katak rezolusaun hosi STJ hodi analiza di'ak ho ha'u nia advogadu sira. Ha'u sei estuda posibilidade hodi avansa hi prosesu sira hasoru juís sira", hatete hosi Lúcia Lobato ba Lusa.\n"Tribunál Supremu portugés la ko'alia kona-bá faktu sira ne'e maibé konfirma ona katak ha'u nia prosesu hanesan sala, katak juís sira la aplika lei ho di'ak. Ne'e hanesan faktu atu ha'u bele konsidera hanesan sériu", nia afirma ona.\nLúcia Lobato konsidera katak desizaun hosi STJ portugés konfirma saida maka sempre hatete beibeik: "ha'u la hetan julgamentu hosi majistradu sira, ha'u nia julgamentu halo hosi mafiozu sira no hanesan timoroan ha'u la admiti no ha'u sei la admiti ne'e".\n"Justisa tenki halo hosi juís sira ho kapasidade no izensaun. Ha'u hakarak husu de'it justisa no tribunál julga no ko'alia no karik iha ema ne'ebé kulpadu tenki simu kondenasaun", nia afirma ona.\nLobato konsidera katak desizaun hosi STJ la halo nia hakfodak no konfirma duni nia hanoin katak nia prosesu "la hetan diresaun di'ak", nia afirma fali konviksaun ba nia inosénsia.\n"Ha'u la komete krimi ida no ha'u simu ona kondenasaun ne'e. No bainhira ha'u simu denúnsia hosi juíza Margarida Veloso ami halo kesar ida hasoru juís portugés na'in rua ne'e, juiza timoroan Natércia Gusmão no juís Luis Goia, maibé kesar ne'e arkivu lalais tebes. Iha de'it semana rua nia laran, rekord ida ba Timór", nia afirma.\n"rekursu ne'ebé ha'u halo kona-bá arkivumante ne'e ba Prokuradór-Jerál Repúblika, iha 2013, seidauk iha resposta ida", nia hatete.\nIha kesar ne'ebé nia aprezenta ba CSM iha Fevereiru 2013, Margarida Veloso konsidera katak desizaun sira kona-bá proseu ne'e "hatudu sala jurídiku sensível sira hodi ataka Justisa no ba sistema judisiál tomak".\nEis-inspetora relata katak, hafoin desizaun kona-bá pedidu libertasaun lalais (habeas corpus), nia simu email ida hosi Rui Penha, ne'ebé konjuga go desizaun sira ne'ebé foti iha kazu Lúcia Lobato nian, halo nia konklui katak "independénsia hosi trbiunál sira" iha Timor-Leste "tenki hanoin ho di'ak".\nMargarida Veloso alerta ona iha nia kesar ne'e katak, tanba hatene faktu sira ne'ebé refere iha email, juís internasionál ida hosi kazu (ne'ebé indentifika mós iha denúnsia) desidi ona desfavór ba antiga ministra tanba tauk la hetan renovasaun ba nia kontratu.\nTuir faktu relatadu sira, ameasa atu la renova kontratu mai hosi majistradu timoroan ida Natércia Gusmão (atuál prezidente ne'ebé kaer daudaun knaar iha Tribunál Supremu), bainhira nia desidi favór ba libertasaun Lúcia Lobato nian liuhosi aseitasaun pedidu "habeas corpus" nian.\n"Di'ak liu subliña katak gravidade hosi faktu sira la hanesan ho kazu konkretu, no liuliu tanba arguida hanesan figura destakadu ida hosi governu anteriór Timor-Leste nian, maibé tanba kompromete ho dalan fatál ba sistema judisiál tomak, liuliu iha nasaun ida ne'ebé sistema justisa iha faze elementár no konsolidasaun nian", refere hosi karta ne'ebé haruka ba CMS ne'ebé Lusa iha asesu iha tempu ne'ebá.